Sag om anklagemyndighedens kære af byrettens afgørelse om, at domfældtes udvisning skal ophæves
Ret: Østre Landsret (2. instans)
Faggruppe: Straffesag — Øvrige straffesager
Sagsemner: Strafferetlige sanktioner og andre foranstaltninger;

/

UDSKRIFT
AF

ØSTRE LANDSRETS RETSBOG
____________

Den 21. september 2020 kl. 09:30 holdt Østre Landsret offentligt retsmøde i

retsbygningen, Bredgade 59, København.

Som dommere fungerede landsdommerne Lene Jensen, Bo Østergaard og

Pernille Holde Poulsen (kst.), førstnævnte som rettens formand.

Der foretoges mundtlig forhandling:

4. afd. kære nr. S-1754-20:

Anklagemyndigheden

mod

Domfældte

(cpr.nr. Født 1983)

(advokat Finn Roger Nielsen, besk.)

For anklagemyndigheden mødte Statsadvokaten i København ved Anklager.

Som beskikket advokat mødte advokat Finn Roger Nielsen.

Domfældte var mødt.

Der fremlagdes udskrift af retsbogen fra Københavns Byret (SS 1-16336/2019)

med bilag, rettens fremsendelsesbrev af 2. juli 2020, kæreskrift af 30. juni 2020

fra anklagemyndigheden og kæresvarskrift af 21. juli 2020 fra advokat Finn

Roger Nielsen.



/

- 2 -

Anklagemyndigheden har kæret Københavns Byrets kendelse af 18. juni 2020

om ophævelse af bestemmelsen i Østre Landsrets dom af 16. november 2018 om

udvisning af Domfældte.

Anklageren forelagde kæresagen under fornøden dokumentation.

Advokat Finn Roger Nielsen havde lejlighed til at supplere forelæggelsen.

Domfældte forklarede supplerende blandt andet, at han ikke mødte i byretten

den 14. maj 2020, idet han var syg med covid 19. Han har på grund af sygdom

frem til juni i år på ny overtrådt sin opholds- og meldepligt og været hos sin

familie. På Kærshovedgaard får han ikke den hjælp, han har brug for. Han får nu

dagligt 200 mg Sertralin. Hvis han ikke får medicinen, får han det dårligt og

begynder at drikke. Hans kriminalitet hænger sammen med, at han har drukket.

Oplysningerne om hans sygdom og den behandling, han modtager, og om hans

brors død i Somalia kom ikke frem i landsretten, da hans forsvarer ikke mente,

at det var relevant. Det er fejlagtigt, når det af både Østre Landsrets dom af 16.

november 2018 og Udlændingestyrelsens samtalereferat af 13. marts 2019

fremgår, at han har forklaret, at han under sin genopdragelsesrejse til Kenya talte

somalisk med sin tante. De talte swahili sammen. Han kan vedstå sin forklaring

herom afgivet i Københavns Byret den 6. august 2019 under byrettens

behandling af anmodningen om ophævelse af udvisningen af ham.

Anklageren nedlagde påstand om, at dommens bestemmelse om udvisning
opretholdes.

Advokat Finn Roger Nielsen nedlagde påstand om stadfæstelse.

Kæresagen blev procederet.

Retten optog sagen til kendelse, der vil blive afsagt kl. 15.00 uden afholdelse af
retsmøde.

Retten hævet kl. 11.10.

Retten sat på ny kl. 15.00.



/

- 3 -

Ingen var indkaldt eller mødt.

Efter votering afsagdes følgende

k e n d e l s e:

Det fremgår af Østre Landsrets dom af 16. november 2018, at Domfældte for

landsretten forklarede, at han i 2008 blev overfaldet med kniv, at det har påvirket

ham meget, og at han har fået PTSD.

Landsretten finder, at de fremkomne uddybende oplysninger om Domfældtes

psykiske helbredsforhold og den behandling, han modtager, ikke giver grundlag

for at ophæve bestemmelsen i Østre Landsrets dom af 16. november 2018 om

udvisning af ham som følge af væsentlige ændringer i hans forhold, jf.

udlændingelovens § 50, jf. § 26.

Landsretten ændrer derfor byrettens kendelse, således at dommens bestemmelse

om udvisning opretholdes.

T h i b e s t e m m e s:

Byrettens kendelse ændres, således at bestemmelsen i Østre Landsrets dom af

16. november 2018 om udvisning af Domfældte opretholdes.

Domfældte skal betale kæresagens omkostninger for begge retter.

Der tillagdes den for landsretten beskikkede advokat, advokat Finn Roger

Nielsen, i salær 7.100 kr. med tillæg af moms.

Parterne underrettes om landsrettens afgørelse.

Retten hævet kl. 15.00.



/





/